《题王金吾所藏徐熙秋荷鸳鸯翡翠图》
明代·揭轨

江南画史谁第一，徐熙写生妙无敌。
宝轴多藏卫霍家，香奁尽无金张室。
忆昨华清水殿西，夜深轻辇随风移。
清香冉冉落歌佩，秀色娟娟侵舞衣。
晓来宫阙秋风起，翠倒红欹玉池里。
不禁摇落恨无穷，惊叹年华逝流水。
芙蓉小苑曲江头，烟景萧疏异昔游。
披香露冷鸳鸯怯，太液波寒翡翠愁。
将军留客多幽暇，清簟疏帘时看画。
就中宋玉最多情，秋思都将彩毫写。

作者简介：明江西临川人。揭傒斯后裔。洪武初以明经荐举入京，任清河县主簿，迁知县事。有惠政，民怀其德。后辞职归，以教授为生。尝被召定《书传会选》，并数承帝顾问。有《清河集》。